Spanning loop hoog oor vee- en wilddiefstal | Landbou
Terwyl die hof uitlopende getuienis oor die gebeure van 9 April op die plaas Pampoenkraal in die distrik Piet Retief hoor, is die spanning in ander dele van Suid-Afrika byna tasbaar.
Op 'n onlangse vergadering van die veediefstalforum in Limpopo het mnr. Pieter Welgemoed, 'n boer van die distrik Thabazimbi, sy kommer uitgespreek dat die polisie se onbeholpenheid met vee- en wilddiefstalsake daar tot konflik kan lei.
Hy het gesê boere weet wie die veediewe in hul gemeenskap is, en hulle sien hoe daardie mense vleis verskaf waarvoor hulle nie betaal het nie. Boere voel egter die polisie laat hulle in die steek wanneer dit by die vervolging van wilddiewe kom. "Dit kan lelik word, soos in Piet Retief," het hy gewaarsku.
Hy het gesê hy het self al dreigemente ontvang nadat hy briewe aan die polisie geskryf het oor boere se frustrasie met die situasie.
Ander boere het oor soortgelyke frustrasies gekla. Me. Ronel Hanekom van die distrik Musina het gesê in die Vhembe-omgewing is dit alledaags dat veediewe wat deur boere aangekeer word, die volgende dag weer vry rondloop.
Kol. Alpheus Mokale, hoof van spesifieke misdaadondersoeke in Limpopo, het aanbeveel dat boere sy kantoor skakel en met hom of sy opvolger oor sulke situasies praat. Mokale tree binnekort af.
Verhoudings porbeer bou
"Ons waardeer dit en ons waardeer die oop deure en goeie samewerking van die veediefstaleenheid se lede in Limpopo," het Welgemoed gesê, maar verduidelik dat landbougemeenskappe 'n verhouding met hul stasiebevelvoerders nodig het. "As ons oor ons stasiebevelvoerder se kop na jou toe kom, ruïneer ons die verhouding wat ons met hom probeer bou. Ons kan dit nie bekostig nie."
Die forum het hom daartoe verbind om opnuut moeite te doen om stasiebevelvoerders uit die verskillende distrikte by vergaderings van die veediefstalforum te kry. "Ons moet hulle hier kry. Sonder hulle kom alles wat ons probeer doen tot stilstand," het mnr. Douw Pelser, die forum se voorsitter gesê.
Mokale het gesê polisiekantore is die plek waar misdade aangemeld moet word en dat die stasiebevelvoerder die beskermheer van alle dossiere in die kantoor is. "Elke misdaad moet by 'n polisiekantoor aangemeld word. Die polisie daar moet elke klag ondersoek en dan die sake waar veediefstal ter sprake kom, aan die veediefstaleenheid oorhandig."
Pelser het die provinsie se veediefstaleenheid gelukgewens met 'n 26%-afname in veediefstalsake in 2020 teenoor 2019, terwyl veediefstal in ander provinsies toegeneem het.
Mokale het boere gewaarsku dat hulle 'n toename in wildstropery kan verwag. "Mense is honger. Hulle soek vleis. Ons het nou aan die veediefstalkant teen hulle begin wen, nou gaan ons bontstaan om ons wild op te pas."